Ноби зи хъыбар яIуатэ
Ныбжьэгъу, ныбжь гъусэ — аращ гъащIэм щынэхъ щхьэпэ дыдэм адыгэр зэреджэр. Насып зиIэ цIыхурщ апхуэдэр гъащIэ гъусэ зыхуищIри. Дзыхь зэбгъэзу, чэнджэщэгъу пэжу, зэи къызэромыижынур пщIэуэ, илъэс 60-кIэ уздекIуэкIар щыпIэщIэкIам деж, уцIы- хухъуми, нэпсыр ухуей-ухуэмейми къыпфIыщIокI, уигури къогъыкI.
СIэщIэкIри лъэтэжащ гуапагъ зыхэлъ, IуэхуфI куэд зыдэслъэгъуа, зи чэнджэщхэр гъуэгугъэлъагъуэ схуэхъуа, гъащIэм сызыщрихьэлIахэр къыздэзыIыгъа, къыздэзыIэта, къыздэзыгъэпсынщIа, сызэрыгушхуэу щыта Кумыщ Сафудин ТIалиб и къуэр.
Ар си къуэшу фIэкIа слъытакъым, езыри апхуэдэу къысхущытт. Абырэ сэрэ сыт щыгъуи дызэгъусэт, зэзэмызэххэ си закъуэу си ныбжьэгъу сыхуэзамэ: «Уи къуэшыр уигъусэкъыми, ар дауэ ухъу?» — жаIэрти, къызэупщIырт. Апхуэдэ цIыху пэжхэр, гуапэхэр, зэфIэгъэкI зиIэхэр мы зэман мытыншым щыгъуэтыгъуейщ.
КъБКъУ-м къыщызэрагъэпэща ветеринар къудамэр япэу къэзыухахэр республикэм и колхоз, совхоз щхьэхуэхэм дыщылэжьами, Сафудинрэ сэрэ дызэпэIэщIакъым.
Езы Кумыщым лэжьэн щIидзащ Сэрмакъ дэта ветеринар лабораторэм и унафэщIу. Iэщ дохутыр нэхъыщхьэу Хьэсэней, Къулъкъужын джэдкъаз совхозхэм Iута иужькIэ, Бахъсэн районым и Iэщ дохутыр нэхъыщхьэу ягъэув. Абы щылажьэу-рэ, гъэмахуэ зэманым Хьэмащэ хъупIэм и штабым и унафэщIу илъэс зыбжани кърехьэлIэ. ЦIыхугъэшхуэ зыхэлъу, илъэс 50-кIэ Iэщ дохутыру лэжьа Кумыщым зыIута IэнатIэ псоми лъэужьыфI къыщигъэнащ.
Джэд мин зытхухым уз къеуэлIауэ, щIалэм абыхэм яхыхьамэ, къэхъуар занщIэу зэхигъэкIыфырт, жэм щэ бжыгъэ зыщIэт бом ири- кIуамэ, дэтхэнэр сыт зэманым лъхуэнуми кищIэфырт.
Апхуэдэ Iэзагъэ зи IэщIагъэм хузиIа щIалэм сытым дежи фIэфIу щытащ зыдэпсэу, зыдэлажьэ цIыхухэми Iуэху- тхьэбзэхэр яхуищIэн, зэрылъэкIкIэ егуэпэкIын. Жэщ мащIи игъэкIуакъым абы, Iэщ сымаджэ зиIэ унагъуэхэм ядэIэпыкъуу.
ЦIыхугъэшхуэ зыхэлъ щIалэр куэдым фIыуэ къалъагъурт. Сафудин лэжьакIуэфI къудейуэ аратэкъым. Ар и унагъуэмкIи, Iыхьлы-IэулэдхэмкIи фIыт, щхьэгъусэ гумащIэт, адэфIт. И бынхэм, абыхэм я быныжхэм щапхъэфIу къахуэнащ, я адэм, адэшхуэм дуней тетыкIэу, лэжьэкIэу зэрихьар, ныбжьэгъуфIу зэрыщытар я гъуазэу. ЦIыху щхьэпэу дунейм тета, ноби зи хъыбар ямыгъэтIылъ Кумыщ Сафудин и щIэблэр езым ещхь хъуну Тхьэм къыщIигъэкI! Ахърэт нэхур Тхьэм къуит, Сафудин!
КЪАРДЭН Мухьэмэд.
Бахъсэн щIыналъэ, Ислъэмей къуажэ
